b"\n_START_ARTICLE_\nEsgl\xc3\xa9sia de Sant Pere Ad Vincula\n_START_SECTION_\nDescripci\xc3\xb3\n_START_PARAGRAPH_\nL'esgl\xc3\xa9sia de Sant Pere de Rossell\xc3\xb3 segueix el model de planta rectangular del Gess\xc3\xba de Roma que va difondre per Catalunya fra Josep de la Concepci\xc3\xb3 al llarg del segle XVII. Consta de transsepte o creuer i una \xc3\xbanica nau flanquejada per capelles laterals que es troben comunicades entre si per unes obertures d'arcs de mig punt, a excepci\xc3\xb3 de la primera capella de la nau de l'Evangeli, on es troba el campanar._NEWLINE_El presbiteri \xc3\xa9s de cap\xc3\xa7alera plana amb una sola sagristia lateral situada a la banda dreta. Est\xc3\xa0 cobert amb volta de can\xc3\xb3 amb dos llunetes cegades, igual que a la nau central. La volta de can\xc3\xb3 original fou enderrocada l'any 1953 i refeta totalment, aix\xc3\xad com part dels murs._NEWLINE_La nau central \xc3\xa9s de volta de can\xc3\xb3 amb llunetes dividida (amb finestres rectangulars) en tres trams per mitj\xc3\xa0 d'arcs faixons. La volta descansa sobre una cornisa motllurada._NEWLINE_Les capelles laterals s'obren a la nau central mitjan\xc3\xa7ant arcs de mig punt, separats per pilars rectangulars amb pilastres adossades. Les capelles s\xc3\xb3n de planta rectangular i estan cobertes amb voltes d'aresta._NEWLINE_El creuer origin\xc3\xa0riament estava cobert amb una c\xc3\xbapula que es va enderrocar perqu\xc3\xa8 es trobava en mal estat i es va cobrir amb unes planxes ondulades de poli\xc3\xa8ster amb una estructura de ferro._NEWLINE_Als peus de l'esgl\xc3\xa9sia hi ha el cor amb barana de fusta sostingut per un arc carpanell que descarrega sobre els murs de la nau principal._NEWLINE_La teulada \xc3\xa9s a doble vessant. El transsepte i el presbiteri s\xc3\xb3n coberts amb teula \xc3\xa0rab, mentre que la nau central \xc3\xa9s coberta amb uralita i el cimbori est\xc3\xa0 cobert amb unes plaques ondulades de resina de poli\xc3\xa8ster._NEWLINE_Pel que fa a la fa\xc3\xa7ana podem dir que es caracteritza per la seva austeritat. Destaca, per\xc3\xb2 la portalada formada per un timp\xc3\xa0 triangular -amb un \xc3\xb2cul al mig- for\xc3\xa7a deteriorat, sostingut per columnes adossades amb capitells d'ordre compost. M\xc3\xa9s a munt del timp\xc3\xa0 hi havia una forn\xc3\xadcula, actualment tapada amb maons, que acollia la imatge de la mareded\xc3\xa9u del Pilar. Als extrems del front\xc3\xb3 hi havia les imatges de Sant Pere i Sant Antol\xc3\xad (primitiu titular de l'esgl\xc3\xa9sia parroquial de Rossell\xc3\xb3)._NEWLINE_L'esgl\xc3\xa9sia fou constru\xc3\xafda amb pedra sorrenca que s'ha deteriorat molt a causa de la humitat del subs\xc3\xb2l. L'aparell en la fa\xc3\xa7ana principal i el campanar seguien la t\xc3\xa8cnica de l'aparell rom\xc3\xa0, amb carreus de pedra ben escairats, col\xc2\xb7locats a trencajunt. A la resta dels murs trobem paredat format per pedra de mides molt diverses.\n_START_SECTION_\nCampanar\n_START_PARAGRAPH_\nA la banda dreta hi havia un campanar de planta quadrada, dividit en tres trams per cornises, que contenia una finestra, el rellotge i les campanes visibles a trav\xc3\xa9s de les finestres de mig punt. L'any 1990 fou reparat amb la col\xc2\xb7locaci\xc3\xb3 d'un nou cos de formig\xc3\xb3 armat, rematat amb una coberta a quatre vessants en forma piramidal. La campana original de 1890 fou refosa l'any 1990 mentre era rector Mn. Gabriel Jordana. L'altra campana, dedicada a la Mare de D\xc3\xa9u del Pilar, data de 1943, tal com indica la inscripci\xc3\xb3.\n_START_SECTION_\nHist\xc3\xb2ria\n_START_PARAGRAPH_\nLa primera refer\xc3\xa8ncia documental sobre l'esgl\xc3\xa9sia vella de Rossell\xc3\xb3 data de 1637 en una visita pastoral on es diu que el titular era Sant Pere ad vincula i que els altars estaven dedicats a la Verge del Roser, Sant Josep, Santa Cec\xc3\xadlia i Crist Crucificat. En la visita pastoral de 1741 del bisbe Gregorio Galindo es parla de la necessitat de reparar l'esgl\xc3\xa9sia. El 1748 es decideix construir un nou temple. El 2 de febrer de 1756 s'empr\xc3\xa8n la construcci\xc3\xb3 del nou temple, ja que l'antiga esgl\xc3\xa9sia era excessivament petita i a m\xc3\xa9s, estava en molt mal estat de conservaci\xc3\xb3.  Es va redactar un contracte en el qual s'establia ben b\xc3\xa9 com havia de ser la nova esgl\xc3\xa9sia: la forma i distribuci\xc3\xb3 de l'espai, les mides, caracter\xc3\xadstiques dels fonaments, la portada, l'interior, el campanar. Tamb\xc3\xa9 s'hi va recollir el preu de l'obra i les condicions de pagament. _NEWLINE_El 25 d'abril de 1757 es va posar la primera pedra de l'esgl\xc3\xa9sia dedicada a la Verge del Pilar i Sant Pere Ap\xc3\xb2stol. El mes d'agost del mateix any el mestre d'obres Josep Burria va traspassar l'obra a Miquel Batiste. Es va produir una modificaci\xc3\xb3 del projecte inicial, es va suprimir una de les sagristies, ja que suposava prendre una part de la propietat d'un dels administradors de l'esgl\xc3\xa9sia. _NEWLINE_El 16 de maig de 1760 els mestres de cases Gabriel Forcada i Antoni Balaguer van comprovar que se seguia el projecte i quin era l'estat de l'obra. El 19 d'agost de 1761 aquestes mateixes persones fan una nova visita per tal de certificar que el temple s'havia acabat de construir seguint les pautes establertes en el contracte. _NEWLINE_L'any 1762 l'esgl\xc3\xa9sia ja estava acabada i en funcionament sota l'advocaci\xc3\xb3 de Nostra Senyora del Pilar i tenia vuit capelles. Els altars o retaules eren els seg\xc3\xbcents: l'altar major de Sant Pere Ad Vincula, patr\xc3\xb3 del poble; al creuer de l'esquerra l'altar de Sant Josep i al costat un quadre de Sant Francesc i el Sant Crist; i la capella del Roser. _NEWLINE_L'any 1786 es detecten problemes d'humitats i es va haver d'intervenir per tal de resoldre-ho. Aquesta q\xc3\xbcesti\xc3\xb3 avui en dia encara no ha estat solucionada. _NEWLINE_El 1936 l'esgl\xc3\xa9sia de Rossell\xc3\xb3 va ser saquejada i es van cremar retaules i imatges a la pla\xc3\xa7a del poble. Una de les campanes fou robada. _NEWLINE_L'any 1947 la volta de l'absis sobre l'altar major s'havia esquerdat i corria perill d'esfondrar-se. Es van col\xc2\xb7locar uns tirants de ferro que evitaven que s'obrissin els murs i caigu\xc3\xa9s la volta. L'estat de conservaci\xc3\xb3 de l'immoble per\xc3\xb2, demanava una intervenci\xc3\xb3 m\xc3\xa9s profunda. Es va enderrocar la teulada de l'altar major, volta i murs laterals fins a nivell d'imposta. Es van construir uns tirants damunt dels murs laterals amb formig\xc3\xb3 armat. Es va reconstruir la teulada i la volta amb el mateix sistema constructiu. _NEWLINE_L'any 1965 es produeix el despreniment d'una cornisa del campanar que va foradar la coberta de l'esgl\xc3\xa9sia. La c\xc3\xbapula estava esquerdada i calia retirar la cornisa del campanar i refer-ne la teulada._NEWLINE_Entre 1965 i 1966 es fan les seg\xc3\xbcents obres: enderrocar la c\xc3\xbapula superior de la torre i reconstruir-la amb formig\xc3\xb3 armat, col\xc2\xb7locar dos tirants laterals a la part baixa del campanar, repassar la teulada amb teula \xc3\xa0rab nova, revisar els fonaments exteriors del temple per afectaci\xc3\xb3 de les aig\xc3\xbces als murs, treure l'enrajolat de l'interior, sagristia i cor i posar-ne un de nou. _NEWLINE_L'any 1990 s'afegeix un cos de formig\xc3\xb3 al campanar per tal de donar-li m\xc3\xa9s al\xc3\xa7ada. Es va eliminar la part superior del campanar original, la coberta amb les quatre g\xc3\xa0rgoles de les cantoneres i el fragment compr\xc3\xa8s entre dues cornises situades a sobre les finestres. Es va col\xc2\xb7locar un nou coronament de formig\xc3\xb3 armat i es va refor\xc3\xa7ar tamb\xc3\xa9 el cos o pis de les campanes._NEWLINE_El campanar es va enfondrar el 29 de gener de 2016, sense causar danys personals, ja que la zona havia estat acordonada pr\xc3\xa8viament."